Keelereeglid aina lõdvemad  Igal kevadel saavad kirjandite parandajad kokku, et keelereegleid meelde tuletada ning teada saada, mis on muutunud.    "Keelereeglid on lihtsamaks lastud, keelekasutajale tullakse vastu. Mis varem oli släng, ei pruugi aasta pärast  enam olla. Suure ja väikse algustähe kasutus muutub kiiresti. Eelmisel aastal oli viga, kui kirjutati internet väikse tähega, nüüd aga võib seda," jutustas Anne Oruaas.    Ta rääkis, et on palju häid kirjandeid, mille hinde rikub ära just kehv keel: "On ka selliseid, millele tuleb õigekirja eest panna 0 punkti. Kõige kehvemad on kutsekoolide õpilased, nende eesti keele oskus on tükkmaad halvem kui teistel."    Lõpukirjandite teemad valitakse välja REKKis. Sügisel saavad õpetajad sinna  teemasid saata. Tehakse mitu teemadekomplekti, millest üks valitakse loosiga.    "Kunagi loeti teemad ette raadiost ning õpetajad pidid need tahvlile kirjutama. Siis oli raadiodiktor see, kes ümbriku valis. Praegu on teemad varem valmis, sest need tuleb igale õpilasele trükkida ja eksami alguses lauale panna," jutustas Anne Oruaas.    Ta rääkis, et halvemates kirjandites on tihti sama mõte: "Kirjutatakse plaanist lõpetada keskkool, minna kõrgkooli ja saada siis hea kõrgepalgaline töökoht.  Just nõrgemad kirjutajad unistavad heast kõrgepalgalisest töökohast. Elu pole enam selline. Kogu aeg peab olema valmis õppima. Ootan kirjanditest rohkem seiklushimu. Praegu on kirjandid väga praktilised, materiaalse heaolu poole kalduvad."    Viimastel aastatel on kirjanditeemad lahti seletatud, et oleks vähem teemast mööda kirjutamist. Anne Oruaas arvab, et teemade lahtikirjutamine mõjub teinekord pigem negatiivselt: "Kui tänavu poleks teemat "Õppige seda tõsiselt võtma, mis on tõsiselt võtmist  väärt …" (Hermann Hesse) lahti kirjutatud meedia teemana, oleksid seal palju huvitavamad kirjandid olnud. Kuna tänavu polnud keskkonnateemat, kirjutati selle Hermann Hesse teema all ka keskkonnast, mis oli väga veider."    Ta lisas: "Parandajale on kirjanduse teemad kindlasti südamelähedasemad, kuid hindamisel mingit oma sümpaatiat arvestada ei saa. Hinnatakse õigekirja, ülesehitust, stiili ja sisu."